Kuns van liedjieskryf toegelig | Netwerk24
Kuns van liedjieskryf toegelig
William Loots (regs) het Saterdag (08/06) by die Urth-tuinsentrum 'n werksessie oor die skryf van liedjies vir deelnemers aan Al die Pad van Bloem aangebied. By hom is Jacobus Silwer en agter is Lizzy Coetzee en van die deelnemers. Foto: Lientjie Mentz
'n Werksessie waarin deelnemers aan Al die Pad van Bloem meer kon leer en gesels oor die skryf van liedjies, is Saterdag (08/06) by die Urth-tuinsentrum aangebied.
William Loots, onderwyser aan die Hoërskool Sentraal, het die sessie aangebied.
Hy was lank die liedjieskrywer vir die groep Soul Proxy en is gekies as een van die tien beste liedjieskrywers in die ATKV se Crescendo-liedjieskryfkompetisie. Loots, in die musiekwêreld bekend as William Wolf, word as een van die beste liedjieskrywers in die land beskou.
Al die Pad van Bloem bring 15 oorspronklike liedjies – geskryf en opgevoer deur plaaslike kunstenaars – in een projek byeen. Enkele deelnemers is van verlede jaar, maar heelparty is vanjaar die eerste keer deel van die projek.
Al die pad van Bloem gaan 'n skouspel van plaaslike musikante en vervaardigers uit die stad wees. 'n CD met die liedjies word nou saamgestel en daar is ook 'n vertoning op vanjaar se Vrystaat Kunstefees.
Dié vertoning vind op 2 Julie om 19:30 in die Kopanong Kovsiekerk plaas. Kaartjies kos R90 en is by Computicket beskikbaar. Die plaaslike groep Cantando@ Bloem gaan dan ook optree.